recursal/SuperWikiNEXT-32B huggingface dataset:
כרומוזום משוכפל. 1, כרומטידה. 2, צנטרומר. 3, זרוע קצרה. 4, זרועה ארוכה
**כרומטידה** (באנגלית: **Chromatid**) היא אחת משתי הזרועות הזהות המרכיבות את הכרומוזום במצבו המשוכפל.

שתי הכרומטידות מחוברות האחת לשנייה באזור הנקרא צנטרומר. כשהן מחוברות הן מכונות "כרומטידות אחיות"; כשהן נפרדות הם אינן נחשבות יותר לכרומטידות, אלא לכרומוזומים בלתי-משוכפלים. הצנטרומר, אינו נמצא בהכרח במרכז הכרומטידות, למרות ששמו עלול לרמז זאת (**צנטרום** בלטינית פירושו "מרכז"); מיקומו מחלק את הכרומטידה לזרוע ארוכה (מסומנת באות q) ולזרוע קצרה (p).

הכרומוזומים מופיעים במצב משוכפל, ככרומטידות אחיות, רק לקראת ובזמן חלוקת התא. מטרת השכפול היא ליצור עותק זהה של כל הגנום; כל אחד משני העותקים נודד במהלך המיטוזה או המיוזה אל אחד מתאי הבת.

למונח "כרומטידה" אין קשר למונח "כרומוזום הומולוגי". בתא דיפלואידי קיימים שני עותקים של כל כרומוזום - עותק אחד מהאב ועותק אחד מהאם. שני העותקים מכונים "כרומוזומים הומולוגיים". שני העותקים נמצאים בתא כל העת, בניגוד לכרומטידות, הרלוונטיות רק לקראת ובזמן חלוקת התא. כמו כן הכרומטידות זהות לחלוטין האחת לשנייה; לעומת זאת כרומוזומים הומולוגיים נושאים את אותם הגנים, אך בגרסאות שונות במקצת הקרויות אללים. הזהות בין הכרומטידות האחיות היא הגורם לכך ששני תאי הבת זהים לגמרי לאחר חלוקת התא.

ב**מיוזה** (חלוקת ההפחתה המתרחשת בתאי הרבייה) נוצר מבנה של 4 כרומטידות – שני זוגות של כרומטידות אחיות הנקרא ביוולנט. בביוולנט חל אירוע של שחלוף (crossing over). השחלוף נעשה תמיד בין כרומטידות שאינן אחיות (אין הגיון להחליף בין אחיות כי הן זהות במידע התורשתי שבהן) מתקיים איתור של אזור מסוים – שתי כרומטידות שונות נפתחות באותו אזור בדיוק, ונסגרות בחזרה - כל אחת על השנייה ומחליפות ביניהן את החומר. אזור שחלוף זה נקרא כיאזמה. בין כרומוזומים הומולוגים מוצאים בין 2 ל 3 קיאזמטות. מנגנון השחלוף המדויק הזה (עד רמת הנוקלאוטיד) עדיין לא ידוע בכללותו כיום.

מנגנון השכפול ומנגנון המיוזה קורה לפני החלוקה הסופית לתאי הבת, המכילים כל אחד חצי מכמות הכרומוזומים של תא בוגר. השונות בין האללים של הכרומוזומים ההומולוגיים היא הגורם לכך שיצורים דיפלואידים אינם זהים להוריהם, ותכונותיהם מהוות שילוב ואיזון בין תכונות שני ההורים.

קישורים חיצוניים
----------------

* מאיר ברק, מהו ההבדל בין המושג כרומטידה וכרומוזום?, במדור "שאל את המומחה" באתר של מכון דוידסון לחינוך מדעי, 3 ספטמבר 2009
**קצ'ומבארי** היא מנת סלט עגבניות ובצל טרי הפופולרית במטבחי אזור של האגמים הגדולים באפריקה.

זוהו סלט לא מבושל המורכב מעגבניות קצוצות, בצל ופלפל צ'ילי. ניתן למצוא וריאציות של קצ'ומבארי בקניה, טנזניה, רואנדה, אוגנדה, בורונדי ובמדינות דרום אפריקה מלאווי וקונגו.

מקור המילה קצ'ומבארי בסוואהילי מהמילה ההינדית קצ'מברי.

שימושים
-------

קצ'ומבארי הוא סלט המשמש כתוספת בארוחה עיקרית. בקניה משמש כתבלין המוגש עם פילאו (פילאף), מוקימו, או ארוחה של *ניאמא צ'ומה* (בשר צלוי) *ואוגלי*. בטנזניה אוכלים אותו עם פילאו אורז או *ביריאני*. במלאווי הוא נאכל בדרך כלל בפני עצמו כמו כל מנת סלט אחרת, בעוד שבאוגנדה אוכלים אותו בדרך כלל עם *ניאמא צ'ומה*.

וריאציות
--------

ניתן להוסיף גם מרכיבים אחרים, כגון מיץ ליים או לימון, כוסברה טרייה (כוסברה או *דניה*), פטרוזיליה, אבוקדו או מלפפון, ובמקרים מסוימים ג'ין או וודקה. וריאציות מסוימות של מתכונים דורשות גם פלפלים של חאבנרו או פלפל סקוטש, עם מגע של פלפל קאיין טחון.

קצ'ומבארי פופולרי באזור האגמים הגדולים באפריקה וניתן לאכול אותו עם פילאף אפריקאי וביריאני אפריקאי. במלאווי קוראים לזה סומו או שום או פשוט "סלט עגבניות ובצל".

ראו גם
------

* סלט ישראלי

קישורים חיצוניים
----------------

ויקישיתוף מדיה וקבצים בנושא **קצ'ומבארי** בוויקישיתוף

הערות שוליים
------------

1. ↑  Benton, G. A. "Restaurant review: Riziki Swahili Grill takes patrons on a tasty culinary trip to Africa". *The Columbus Dispatch* (באנגלית אמריקאית). נבדק ב-2021-09-18.
2. ↑  קצ'ומבארי (סלט עגבניות ובצל טרי קנייתי) | מזון | January 2022, באתר gotothegan (ב־)
3. ↑  "Recipe: Mukimo". *African Cook*. אורכב מ-המקור ב-2012-06-23. נבדק ב-2012-07-24.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קצ'ומבארי"**.
בפרמקולוגיה, **פוטנטיות** (באנגלית: **Potency**) היא מדד של כמות התרופה הנדרשת כדי לייצר אפקט של עוצמה נתונה. לדוגמה, תרופה בעלת פוטנטיות גבוהה (למשל, פנטניל, אלפראזולאם, הלופרידול) מעוררת תגובה נתונה בריכוזים נמוכים, בעוד שתרופה בעלת פוטנטיות נמוכה (למשל: קודאין, דיאזפאם, כלורפרומאזין) תעורר תגובה זהה רק במתן ריכוז גבוה יותר. 

הפוטנטיות היא פועל יוצא של הזיקה והיעילות של התרופה. הזיקה היא יכולת התרופה להיקשר לרצפטור. היעילות היא רמת התגובה שנגרמת מקישור התרופה לרצפטור. התגובה שווה לאפקט, ותלויה הן בתרופה הנקשרת והן ברצפטור הנקשר, שמייצרים יחד את התגובה לתרופה. האגוניסט, הליגנד, התרופה או ההורמון נקשרים לרצפטור וגורמים לתרופה. 

פוטנטיות גבוהה יותר לא בהכרח משמעה כי יש לתרופה תופעות לוואי קשות יותר, אך בהכרח שהן יותר בעלי סיכוי ״טוב״ לגרום להרעלה מאשר אלו בעלות הפטנטיות הנמוכה יותר: תרופות בעלות פוטנטיות גבוהה עלולות להיות רעילות מאוד (לדוגמה, תרופות לסרטן), לכן נדרשת זהירות רבה בפיתוח תרופות מסוג זה.

ניתן לסווג תרופות על פי הפוטנטיות שלהן, על ידי שימוש בסיווגים שונים. השיטה הנפוצה ביותר היא שיטת ארבע הקטגוריות של SafeBridge. עם זאת, יש שיטות סיווג רבות אחרות, בהן Merck system, ‏Roche system, ו-Affygility system.

קישורים חיצוניים
----------------

ויקישיתוף מדיה וקבצים בנושא **פוטנטיות** בוויקישיתוף

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**קצב רענון** או **תדר ריענון** הוא קצב הצגת ההפריימים במסך. טכנולוגיות התצוגה מתבססות על העובדה שרצף של תמונות סטטיות המוקרנות בזו אחר זו יוצרות אשליה של תנועה בעין האדם. תדר רענון גבוה גורם לתנועה יותר חלקה ולריצוד פחוּת, ואילו תדר רענון נמוך גורם למסך לרצד יותר ולהפריע יותר לעיניים. בחירה בהגדרה גבוהה מדי עבור הצג עשויה להפוך את התצוגה לבלתי ניתנת לשימוש ולגרום נזק לחומרה, ואילו בחירה נמוכה מדי תגרום לתנועה יותר מקוטעת על פני המסך.

קצב הרענון המקובל במסכי מחשב הוא 60 הרץ. קצב רענון גבוה יותר משמש בעיקר לצורך משחקי וידאו, היות שהוא מאפשר תנועה חלקה ותגובה מהירה יותר.

מטרת הריענון במסכי CRT
----------------------

מכיוון שהזרחן מאיר רק לזמן קצר, צריכים התותחים להפציץ כל הזמן את רשת הצל, כך שהרשת עלולה להתחמם ולהתעוות עקב כך, ולגרום לכתמי צבע על המסך. לכן, יש צורך לרענן את נקודות האור כל הזמן, כדי שלא ייעלמו. הקרן עוברת באופן סדרתי שורה אחר שורה משמאל לימין (אופקי) ומלמעלה למטה (אנכי), חוזרת לנקודת ההתחלה, וחוזר חלילה כך שנראה כאילו המסך מאיר כל הזמן. תדר הריענון קובע את מספר המחזורים של הקרן על פני כל המסך בשנייה.

במסכים מודרניים שאינם CRT, בעיית הריצוד אינה קיימת.

ראו גם
------

* CRT
* קצב רענון משתנה
* הרץ
**זאורודון** (שם מדעי: ***Saurodon***; מילולית: "שן לטאה/זוחל") הוא סוג דג קדום ממשפחת האיכתיודקטידיים שהתקיים בתקופת הקרטיקון העליון. הוא היה קרובו של הקסיפקטינוס, אך קטן יותר באורך ממוצע של 2.5 מטרים.

סוג זה תואר בידי החוקר האי ב-1830 ונכללו בו 2 מינים: *Saurodon elongatus* ו-*Saurodon leanus*. המאובנים התגלו בארצות הברית ב-"Tar Heel Formation" שבקרוליינה הצפונית, ב-"Mooreville Chalk" שבאלבמה, ב-"Ripley Formation" שבטנסי וכנראה שגם באיטליה ובירדן.

דג גדול זה דמה במראהו לברקודה ענקית והיה בעל שיניים ענקיות בפיו המוארך. בדומה לדגי חד-לסתיים הוא היה בעל לסתת תחתונה ארוכה יותר מהעליונה שפנתה מעלה. מבנה זה שימש כנראה לציד דגים ממארב, תוך האצה כלפי הטרף ומניעת בריחתו. ייתכן שהוא פגע בו בדומה ללסת של דג החרב.

דג זה נכחד עם הכחדת הקרטיקון הגדולה לפני 66 מיליון שנה, לצד אחרוני הדינוזאורים והמוסזאוריים שכנראה היו טורפיו הראשיים.

קישורים חיצוניים
----------------

ויקישיתוף מדיה וקבצים בנושא **זאורודון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
צלמית אשה מחרס מתקופת הברונזה התיכונה ב1 1750-1900 לפנה"ס. מצפון סוריה. אוסף המוזיאון הימי הלאומי
בארכאולוגיה, **צַלְמִית** היא פסלון קטן ממדים בצלם אדם או בעל חיים. צלמיות יוצרו מחומרים שונים, בעיקר טין, אבן ומתכת. על פי הצלמיות ניתן ללמוד על מנהגי פולחן, אורחות חיים ומנהגים של התרבויות השונות לאורך ההיסטוריה. מקום הימצאן הפיזי בחפירה ארכאולוגית והקשרן (בבית, במצבור אשפה, במבנה פולחני וכדומה) מאפשר הסקת מסקנות לגבי תכליתן, כגון חפצי קדושה, פוריות וקמע מזל.

המקומות העיקריים בהם נתגלו צלמיות פרהיסטוריות, הם אזורים שונים באירואסיה בתקופה הפלאוליתית, ביפן בתקופת ג'ומון, במזרח התיכון בתקופה הנאוליתית ובמסו-אמריקה בתקופה הפרה קלאסית (בין 1,200 לפנה"ס ל-200 לפנה"ס).

ראו גם
------

* צלמית במזרח הקרוב ובעולם האגאי הקדום
* צלמית ונוס

לקריאה נוספת
------------

* Richard G. Lesure, *Interpreting Ancient Figurines: Context, Comparison, and Prehistoric Art*, Cambridge University Press, 2011, מסת"ב 9781139496155
* Douglass Whitfield Bailey, *Prehistoric Figurines: Representation and Corporeality In The Neolithic*, Routledge, 2005, מסת"ב 9780415331517
* Harald Haarmann, *Interacting with Figurines: Seven Dimensions in the Study of Imagery*, Full Circle Publishing & Consulting Svcs, 2009, מסת"ב 9780979004636

קישורים חיצוניים
----------------

ויקישיתוף מדיה וקבצים בנושא **צלמית** בוויקישיתוף

הערות שוליים
------------

1. ↑  Richard G. Lesure מפה בעמ' 19

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph129162

 |
**זאורולופוס** (שם מדעי: *Saurolophus*; מילולית: "ציצת לטאה") הוא סוג דינוזאור ממשפחת ההדרוזאוריים ("בעלי מקור הברווז") אשר חי בעידן הקרטיקון לפני 68–70 מיליון שנה.

מאפיינים
--------

הזאורולופוס התגלה באמריקה הצפונית (קנדה) ובאסיה (מונגוליה). ליד מאובניו התגלו גם מאובנים של ההדרוזאור פרזאורולופוס שכך קיבל את שמו (מילולית: "קרוב לזאורולופוס").

יצור זה הגיע לאורך 9. מ' והגיע למשקל 2 טון. כמו לקרוביו היו לו לסתות ארוכות עם חלק קדמי שטוח וחסר שיניים, וחלק אחורי בעל שיניים רבות שעזרו לו ללעוס מזון צמחי. הכפות היו שטוחות ודמויות פרסה והזנב שימש לאיזון. נראה שהוא היה יכול לעמוד על 2 רגליים ולהזדקף כדי לכופף עלים מענפים. לדינוזאור זה הייתה קרן חלולה על ראשו, מעט יותר קצרה מקרנו של הפרזאורולופוס, איתו הוא יכל להריע ולתקשר עם חבריו.

הוא חי בסוף הקרטיקון בעדרים שנדדו סמוך לנהרות.

בתרבות
------

דינוזאור זה הופיע בסרט המסע לעמק החלומות ובסדרות נרדף בידי דינוזאורים ופלאווורלד.

קישורים חיצוניים
----------------

ויקישיתוף מדיה וקבצים בנושא **זאורולופוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

גלריה
-----

* גולגולתגולגולת
* מודל זאורולופוסמודל זאורולופוס
* 
* זאורולופוס על בולזאורולופוס על בול
*
ונוס מווילנדורף
ונוס מלוסל
תרבות האלה צלמיות פולחן
**צלמית ונוס** הוא כינוי קבוצתי למספר חפצים פרהיסטוריים רובם בצורת פסלון של אישה שמנה או בהריון מתקדם מהתקופה הפלאוליתית העליונה שנמצאו באירופה ובצפון אסיה. צלמיות אלו נמנות עם החרסים העתיקים ביותר הידועים כיום ומהווהות דוגמה עתיקה של היריון באמנות. משמעותן התרבותית אינה ידועה. עם זאת, בהתחשב בכך שייתכן כי בתקופה בה נוצרו היחס להשמנה בחברה האנושית היה שונה מהיום (שכן מזון, בייחוד מזון משמין היה מצוי בצמצום כיוון שהחקלאות טרם התפתחה), צלמיות אלו יכלו להיות סמל להצלחה ואיקונין של פוריות, או אף מייצגות באופן ישיר את האלות השונות בעצמן.

נוהגים לשייך לקטגוריה זו שני ממצאים ארכאולוגיים עתיקים בהרבה - ונוס מברכת רם, שגילה בין 233,000 ל-800,000 לפנה"ס וונוס מטן-טן, שגילה בין 300,000 ל-500,000 לפנה"ס, השייכים לתרבות האשלית התיכונה. צלמיות אלו שנמצאו באסיה ובאפריקה עשויות אבן ולא חרס. שתי הצלמיות עשויות בצורה גסה, וייתכן כי קבלו את צורת הדמות האנושית כתוצאה מתהליכים גאולוגיים טבעיים. עם זאת, קווקווים החרוטים על ונוס מברכת רם מרמזים על שימוש אנושי בכלי עבודה מאבן, ועל ונוס מטן-טן יש סימנים כי נצבעה - "שכבה שומנית" על פני האבן נבדקה והיא מכילה ברזל ומנגן, עדות לכך שהצלמית עוטרה בידי מישהו שעשה בה שימוש כצלמית, בלא קשר לדרך בה נוצרה. 

דוגמאות לצלמיות ונוס:

* ונוס מברכת רם
* ונוס מטן-טן
* ונוס מהולה פלס (Venus of Hohle Fels)
* ונוס מברסמפוי
* ונוס מווילנדורף
* ונוס מלספוגו
* ונוס מדולני וייסטוניצה
* ונוס מלוסל

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **צלמית ונוס** |

* דמויות ונוס מתקופת האבן
* דמויות נשים באמנות הקדומה
* The Venus
* פסל בן 400,000 שנה ממרוקו אתר הבי.בי.סי
* German 'Venus' may be oldest yet מאתר ה-BBC
* צלמית ונוס, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  Reading the body: representations and remains in the archaeological record By Alison E. Rautman
**אשמן זנב-נדן כהה** (שם מדעי: *Mosia nigrescens*) הוא מין של עטלף קטן במשפחת האשמניים שמצוי באיי מלנזיה וסולאווסי ומהווה מין יחיד בסוגו. הוא תואר מדעית לראשונה בשנת 1843 על ידי הזואולוג הבריטי ג'ון אדוארד גריי ולו 3 תת-מינים. האשמן הכהה קרוב מבחינה גנטית לאשמן זנב-נדן ואשמן זנב-נדן זקוף.

תיאור
-----

לאשמן הכהה גוף דקיק וקומפקטי, ראש קטן ומעוגל ומצח קעור. החרטום קצר ורחב ומזדקף בעדינות כלפי מעלה, האף קטן והעיניים גדולות ובולטות. הנחיריים רחבים ואליפטים ומופרדים זה מזה. האוזניים עגולות, רחבות ופונות מעט אחורנית. השפתיים עבות, ועל השפה התחתונה יש יבלת משולשת. הזנב מכוסה בקרום התעופה האחורי, אך קצהו בולט וחשוף וצורתו כנדן חרב.

האשמן הכהה הוא בין הקטנים במשפחתו: אורך ראשו וגופו 30–45 מ״מ, אורך הזרוע 30–37 מ״מ, אורך הזנב 7–17 מ״מ ומשקלו עד 5.7 גרם. הנקבה גדולה בדרך כלל מן הזר. האשמן הכהה נבדל מהסוגים האחרים בעיקר בגופו הדק יותר ובמורפולוגיה שונה של הגולגולת, החרטום ועצם הלשון.

הפרווה של האשמן הכהה קצרה וצפופה עם מרקם משי רך. צבעה הכללי חום בהיר או חום אפרורי ובגחון היא נוטה להיות בהירה ונעה בין כתמתם לבז׳ או צהבהב. הכנפיים והאוזניים בצבע חום כהה או שחרחר, הלוע והפנים ורודים והזרועות והשוקיים בצבע בורדו.

תפוצה וביולוגיה
---------------

האשמן המדומה מצוי בעיקר במלנזיה; טווח התפוצה שלו משתרע על מרבית איי שלמה, ארכיפלג ביסמרק, איי וודלרק, גינאה החדשה, איי האדמירליות, איי ביאק, איי ואיגאו, אחדים מאיי מאלוקו (הלמהרה, מורוטאי, אמבון, בורו, סראם, סאלאווטי, ועוד), והאי סולאווסי שמהווה את הקצה המערבי של הטווח. בית הגידול של האשמן הכהה מגוון וכולל יער גשם טרופי, יער ענניםֿ, יער גדותיים, יער מנגרובים, סוואנה טרופית, מטעי קוקוס וגינות. הוא מצוי בשפלות עד רכסים הרריים ברום 1,600 מטר מעל פני הים.

האשמן הכהה פעיל בעיקר בשעות הדמדומים. הוא חי בקבוצות קטנות במערות גיר או תחת עלי דקל, סלעים וגגות בתים. הקבוצות עשויות לכלול זכרים ונקבות לעיתים קרובות, שלא כמו אצל סוגים אחרים שחיים בנפרד רוב הזמן. האשמן ניזון בעיקר מחרקים, אותם הוא מאתר באמצעות איכון-הד בתדר של 40–60 קילוהרץ שכולל שני פולסים: אחד נמוך והשני גבוה יותר. בעוד שמרבית האשמנים ניזונים מחרקים מעופפים, האשמן הכהה ניזון בעיקר מחרקים קרקעיים - בפרט נמליים. האשמן מתרבה פעמיים בשנה ובכל פעם הנקבה ממליטה גור יחיד.

מצב
---

האשמן הכהה מסווג על ידי הרשימה האדומה של IUCN במצב השימור ללא חשש (LC), בגלל תפוצתו הרחבה, אוכלוסייתו הגדולה וסובלנותו לשינויים בבית הגידול. למרות שאוכלוסיות מקומיות פוחתות עקב בירוא יערות, אין זה עדיין ירידה מספקת עבור הכללה בקטגוריות מאוימות יותר. מלבד אובדן בית גידול, איומים אחרים כוללים פגיעה או הפרעה אנושית במערות המשמשות לרבייה. המין מצוי במספר אזורים מוגנים בגינאה החדשה, וארגון IUCN ממליץ לפעול לשימור מערות שבהם יש אוכלוסיות גדולות של אשמנים.

קישורים חיצוניים
----------------

ויקישיתוף מדיה וקבצים בנושא **אשמן זנב-נדן כהה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  אשמן זנב-נדן כהה באתר הרשימה האדומה של IUCN
איור אפשרי
**זאורורניתוידיז** (שם מדעי: *Saurornithoides*; מילולית: "לטאה עם ראש עוף") הוא סוג דינוזאור ממשפחת הטרודוניים שחי לפני 75 מיליון שנה באסיה והיה טורף דו-רגלי מהיר.

דינוזאור זה היה קרוב של הטרודון מאמריקה הצפונית וכמותו היה בעל לסתות צרות ובעל זרועות ארוכות עם טפרים חדים בקצוותיהם. אורכו הגיע ל-2–3.5 מטר ומשקלו ל-35–45 ק"ג. עיניו הגדולות יכולות לרמז על היותו בעל ראייה לילית וגם בעל ראייה חדה ביותר. כמו כן ייתכן שהוא היה מכוסה נוצות. היו לו טפרים נשלפים על זרועותיו וגם על בוהנות רגליו, איתם הוא הרג את טרפו.

מאובניו נמצאו במונגוליה בתצורו ג'אדוצ'טה (Djadochta Formation) לצד דינוזאורים כמו הפרוטוצרטופס, האובירפטור והטרבוזאורוס. כנראה שהוא נע במדבר בקבוצות קטנות וחטף יצורים קטנים עם טפריו המעוקלות.

בתרבות
------

הזאורורניתוידיז מופיע בסדרה הכוכב דינוזאור בפרק השני, שם נקבה מקננת שומרת על קינה וביציה מפני אובירפטור אך נטרפת ליד הקן בהמשך בידי גיגנטורפטור גדול.

בנוסף הוא מופיע בסדרה התנגשות הדינוזאורים והתוכנית העוקבת אחריה, היום האחרון של הדינוזאורים. עם זאת מאובניו לא נמצאו בסמוך להכחדת הקרטיקון לפני 66 מ"ש, אלא מעל 10 מיליון שנה מוקדם יותר.

קישורים חיצוניים
----------------

ויקישיתוף מדיה וקבצים בנושא **זאורורניתוידיז** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**זאטור** (בפולנית: **Zator**) היא עיירה במחוז אושוויינצ'ים שבפרובינציית פולין קטן בפולין, על גדת נהר סקאווה (Skawa), בה התקיימה עד השואה קהילה יהודית.

תולדות היישוב
-------------

העיירה נזכרת לראשונה במאה ה-13, ובשנת 1292 הוענקו לה זכויות עיר. בשנת 1327 הושלמה בנייתה של טירה מבוצרת במקום.

משנת 1445 הייתה זאטור לבירת נסיכות עצמאית שהתקיימה עד שנת 1513. במאות ה-15 וה-16 נודעה העיירה כמרכז מסחר חשוב, וכאתר ברכות דגים.

בחלוקת פולין הראשונה נכללה העיירה בתחום אוסטריה, ובשנת 1919 נכללה בתחום הרפובליקה הפולנית השנייה.

יהודי זאטור
-----------

היישוב היהודי בזאטור התקיים מימי הביניים, ותחילה היו יהודי היישוב כפופים לקהילת אושוויינצ'ים הסמוכה.

בנובמבר 1918 נערך פוגרום ביהודי העיירה, תוך שוד רכוש, השחתת בתי היהודים והכאת יולדות יהודיות בבית החולים המקומי. בשנים שלאחר מלחמת העולם הראשונה הורע מצבם הכלכלי של יהודי העיירה.

בין מלחמות העולם נמנו בעיירה 436 יהודים, כרבע מתושביה, והתקיימה בה פעילות ציונית.

עם כניסת הגרמנים לעיירה בספטמבר 1939, פונו היהודים בה מדירותיהם, ורוכזו במחסנים ובסככות, מהם נלקחו מדי יום לעבודות כפייה, תוך שהוטלו עליהם תשלומי כופר ורכושם נלקח מהם. רב הקהילה, משה יוסף זאלץ, שנתפס לומד תורה, נכלא עם בני משפחתו, ונלקח עמם ליעד לא ידוע. בשנים 1941-1940 שולחו צעירים יהודים מהעיירה למחנות עבודה.

ב-2 ביולי 1942 גורשו כל יהודי העיירה הנותרים לודוביצה, וגורלם שם היה כגורל יתר יהודי המקום.

אנדרטה לזכר יהודי קהילות זאטור והסביבה שנרצחו בשואה, בבית העלמין קריית שאול

קישורים חיצוניים
----------------

ויקישיתוף מדיה וקבצים בנושא **זאטור** בוויקישיתוף
* 

* אתר האינטרנט הרשמי של זאטור
* זאטור באתר מרכז מורשת יהדות פולין
* "זאטור", באתר השטעטל הווירטואלי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011386278505171
* NKC: xx0154366
* VIAF: 236579251
* WorldCat (עם VIAF): 236579251

 |
**עמנואל דבו** (בצרפתית: **Emmanuelle Devos**; נולדה ב-10 במאי 1964) היא שחקנית קולנוע ותיאטרון צרפתייה זוכת שני פרסי סזאר.

ביוגרפיה
--------

עמנואל נולדה להורים שחקני תיאטרון. בילדותה ליוותה אותם לעיתים קרובות מאחורי הקלעים ומהם קיבלה את אהבתה למשחק. עמנואל למדה בבית הספר הידוע למשחק קור פלוראן. לאחר מכן השתתפה בסדנאות למשחק במסגרת בית הספר הלאומי היוקרתי FEMIS בצרפת.

קריירה
------

בשנת 1996 שיחקה בסרט הדרמה "חיי הסקס שלי"; תפקיד שבעבורו הייתה מועמדת לפרס סזאר לשחקנית המבטיחה. 

אחד מתפקידיה המוכרים של דבו היה בסרט "על שפתיי" של ז'אק אודיאר שעליו זכתה בפרס סזאר לצדו של השחקן וינסנט קאסל. היא זכתה בפרס זה ב-2002 כאשר גברה על כוכבת אותה שנה, השחקנית אודרי טוטו (על משחקה בסרט אמלי). סרטים ידועים אחרים הם "האישה של ז'יל", "מלכים ומלכות" (עליו זכתה בפרס לומייר), "הנשים שבחיי", "להיות מספר אחת", "במקור" (2009), "פרנק ולולה" ועוד.

בשנת 2017 כיכבה בסרט הדרמה "להיות מספר אחת" מאת הבמאית טוני מרשל; עבור תפקידה בסרט הייתה דבו מועמדת לפרס לומייר לשחקנית הטובה ביותר. לשנת 2018.

בשנת 2020 שיחקה בקומדיה הצרפתית "הבשמים" מאת הבמאי גרגורי מנייה; עבור תפקידה בסרט הייתה דבו מועמדת לפרס לומייר לשחקנית הטובה ביותר לשנת 2021. 

בשנת 2021 שיחקה לצדה של לאה סדו בסרט "הונאה" של הבמאי ארנו דפלשן.

קישורים חיצוניים
----------------

ויקישיתוף מדיה וקבצים בנושא **עמנואל דבו** בוויקישיתוף

* עמנואל דבו, במסד הנתונים הקולנועיים IMDb (באנגלית)
* עמנואל דבו, באתר "אידיבי", מאגר הידע העברי לקולנוע ישראלי ועולמי
* עמנואל דבו, באתר AllMovie (באנגלית)
* עמנואל דבו, במסד הנתונים הקולנועיים KinoPoisk (ברוסית)
* עמנואל דבו, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007426660005171
* BnF: cb14655037b (data)
* GND: 139962360
* ISNI: 0000 0001 2146 1154
* LCCN: no2002062523
* NKC: xx0136402
* NLP: A20909767
* SUDOC: 067283535
* VIAF: 103284162
* WorldCat: lccn-no2002062523

 |
**זאורופלטה** (שם מדעי: *Sauropelta*; מילולית: "לטאת מגן") הוא סוג דינוזאור ממשפחת הנודוזאוריים שחי באמריקה הצפונית במהלך הקרטיקון העליון לפני 108.5 מיליון שנה. בסוג נמצא מין אחד, *Sauropelta edwardsorum* שהתגלה ב-1970 בידי ג'ון אוסטרום בויומינג, מונטנה ואולי גם ביוטה. הדינוזאור הקרוב אליו ביותר היה הפולקנתוס האירופאי.

מאפיינים
--------

יצור זה היה בינוני בגודלו ביחס למשפחתו והגיע לאורך 5.2 מטר והכיל זנב באורך של חצי מגופו. ממאובן אחד נמצאו לא פחות מ-40 חוליות זנב וייתכן שהמספר הכולל הגיע ל-50 חוליות. אף על פי שהיה קטן מקרנף צר-שפה מודרני עדיין הגיע למשקל מוערך של 1,500 ק"ג, עקב ציפוי השריון הדחוס שלו שכוסה גבשושיות דמויות אצטרובלים והיו דחוסים ביותר בצורה דמוית מגן. היצור היה בעל ראש קטן אך בעל צוואר ארוך עם רכסים משוריינים ודוקרנים ארוכים דמויי רמחים על עורפו וכתפיו ששימשו להגנה. הגוף היה נמוך ובעל רגליים קצרות. הוא היה בעל ראש קטן עם לסתות חלשות מכוסות מקור קרני והוא ניזון מצמחית קרקע.

הזאורופלטה היה מראשוני הנודוזאורים שהתגלו והוא חי בתחילת תור הקרטיקון, האחרון שבעידן המזוזואיקון. הוא חי ליד המישורים שלצד הנהרות הרבים שהתנקזו אל הים הפנימי המערבי. אך הנהרות גרמו להצפות של המישורים שיצרו בורות בוץ טובעניים וחיות שעברו מעליהם נתקעו, מתו והשתמרו בהם היטב. ממאובני עצי מחט שהשתמרו נראה שהיו גם יערות לאורך האזורים והזאורולפטה ניזון גם מעליהם.

הוא חי בקבוצת קטנות לצד דינוזאורים הרביורים נוספים כמו הטנונטוזאורוס ולצד דינוזאורים ציידים כמו הדיינוניכוס, שככל הנראה שמרו מרחק ממנו וניסו לצוד דינוזאורים בעלי עור רך יותר.

בתרבות
------

דינוזאור זה הופיע בסדרה מפלצות חוזרות לתחייה ובמשחק Jurassic World Evolution.

גלריה
-----

* איור משוחזראיור משוחזר
* מאובןמאובן
* מאובן של השריוןמאובן של השריון

קישורים חיצוניים
----------------

ויקישיתוף מדיה וקבצים בנושא **זאורופלטה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

* Sauropelta במדריך הדינוזאורים The Dino Directory של המוזיאון להיסטוריה של הטבע (לונדון)
**אשף מצרי** (שם מדעי: ***Tadarida aegyptiaca***) הוא מין של עטלף ממשפחת האשפיים.

תיאור
-----

לאשף המצרי, פרווה דחוסה בצבע חום-אפרפר בגוונים כהים יותר בראש ובגב, ובהירים יותר בחלק הקדמי, בעיקר סביב הצוואר. הכנפיים צרות ומחודדות עם קרומים חומים-בהירים שקופים למחצה.
לאשף המצרי יש זנב קצר הבולט מעבר לקרום המחבר את הכנפיים. האוזניים גדולות (18–23 מילימטר) סמוכות זו לזו בקצה הראש, פונות קדימה, וצורתן מעוגלת. הפנים דמויות בולדוג ומקומטות. אורך הגוף עם הראש 6–8 סנטימטרים, וגפי הכנף באורך כ-5 סנטימטרים.
משקל הזכר 11–20 גרם (בממוצע 15.8 גרם). הנקבות גדולות יותר, ומשקלן 13.8–20.5 גרם (בממוצע 16.3 גרם).

תפוצה ובית גידול
----------------

לאשף המצרי תפוצה רחבה. הוא חי באפריקה (מלבד האזורים הצפון-מערביים) ובחצי האי ערב, בדרום אסיה ובמזרח עד בנגלדש וסרי לנקה.

האשף המצרי נפוץ במגוון רחב של בתי גידול, מהסוואנות הצחיחות ועד לרמות הלחות, כל עוד יש נגישות למים, שמהווים גם מוקד משיכה לחרקים, מזונו של האשף. העטלפים מבכרים צוקים ומערות למנוחת היום, אך גם מבנים מעשי ידי אדם, כמו בניינים ישנים משמשים להם ללינה.

התנהגות
-------

האשף המצרי, כרוב העטלפים, הוא חיה לילית. האשף נח ביום במושבות המונות בין 3 לאלפי פרטים. הוא מעופף מהיר, ובחיפוש המזון הלילי עשוי לעבור על פני שטחים פתוחים נרחבים. החרקים נטרפים מהאוויר או מעל פני האדמה, וכוללים חיפושיות, זחלים, זבובים, עשים, עכבישים, טרמיטים, אלטות וצרעות.
תנועתו של האשף המצרי על הקרקע מגושמת פחות משל עטלפים אחרים, והוא עשוי להתרוצץ על הקרקע בקלות יחסית. למקומות הלינה יש ריח חזק, ומשערים שלריח יש חשיבות באינטראקציה החברתית ובזיהוי מקומות הלינה.
הנקבות ממליטות גור אחד בשנה, לרוב בקיץ, וההיריון אורך 4 חודשים.

טקסונומיה
---------

השוואת רצפי גנום מצביעה על כך שהעטלף הקרוב ביותר לאשף המצרי הוא העטלף השחור-אדום (*Chaerephon jobimena* (אנ')) ממדגסקר. שני מינים אלה יחד עם האשף המקסיקני מהווים קבוצה בת 9.8 מיליון שנים לפי ההשערה.

קישורים חיצוניים
----------------

ויקישיתוף מדיה וקבצים בנושא **אשף מצרי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  אשף מצרי באתר הרשימה האדומה של IUCN
2. 1 2 3 4 5  "Egyptian free-tailed bat (*Tadarida aegyptiaca*)". *Wildscreen Arkive*. WIldscreen. אורכב מ-המקור ב-2016-11-17. נבדק ב-2016-11-16.
3. ↑  Thomas Eiting,Tadarida aegyptiaca Egyptian free-tailed bat, Animal Diversity Web
4. ↑  Lamb, J. M.; Ralph, T. M. C.; Naidoo, T.; Taylor, P. J.; Ratrimomanarivo, F.; Stanley, W. T.; Goodman, S. M. (ביוני 2011). "Toward a Molecular Phylogeny for the Molossidae (Chiroptera) of the Afro-Malagasy Region". *Acta Chiropterologica*. **13** (1): 1–16. doi:10.3161/150811011X578589. `{{cite journal}}`:  (עזרה)
**UTH רוסיה**, בשמו המלא **United Television Holding Russia** (ברוסית ידוע בשם **ЮТВ Холдинг**, או פשוט **UTV** באנגלית) הוא שמה של חברת החזקות תקשורת רוסית. החברה שבסיסה במוסקבה הוקמה באוגוסט 2009 ומהווה לאחת מחברות התקשורת והמדיה הגדולות ברוסיה ובבעלותה נמצאת חברת המדיה CTC Media.

49% ממניות החברה נמצאים בבעלות חברת וולט דיסני - חבר המדינות, חברת הבת של חברת וולט דיסני.

בעלות וניהול
------------

UTV נוצרה באמצעות מיזוג בין חברות הטלוויזיה One Holdings Limited וחברת Art Finance & Media (Cyprus) Limited באוגוסט 2009. המנהל הכללי הוא אנדריי דימיטרוב.

באמצע אוקטובר 2015, הודיעה החברה על שיתוף פעולה עם USM Holdings שבבעלות אלישר אוסמנוב להשקיע 100 מיליון דולר בארגון הספורט האלקטרוני Virtus Pro.

פעילות
------

החברה שולטת על הנכסים הבאים:

### אחזקות מדיה

* CTC Media (מחזיקה ב-75% מהמניות, עם עלייה אפשרית בשיעור של עד 80%)

### ערוצי טלוויזיה

* ערוץ יו
* ערוץ דיסני (רוסיה) (51%)
* Muz-TV

קישורים חיצוניים
----------------

* אתר האינטרנט הרשמי של UTH רוסיה

הערות שוליים
------------

1. ↑  "Алишер Усманов инвестирует в Virtus Pro 100 миллионов долларов".
2. ↑  "Акционеры СТС Media одобрили продажу 75% бизнеса холдингу ЮТВ". Интерфакс.
3. ↑  "СТС Media закрыла сделку по продаже 75% холдингу ЮТВ". Интерфакс.
**פְּלַייְד קָמְרִי** (בוולשית: **Plaid Cymru**, "המפלגה הוולשית"; באנגלית: **Plaid Cymru - The Party of Wales**) היא מפלגה ולשית הקוראת למתן עצמאות לוויילס ולחיזוק השפה והתרבות המקומיות. היא קמה ב-1925 וזכתה במושב הראשון שלה בבית הנבחרים הבריטי בבחירות 1966. בבחירות הכלליות בבריטניה (2017) היא קיבלה ארבעה מושבים (ו-164,466 קולות) בבית הנבחרים, מתוך ארבעים מחוזות הבחירה הוולשיים. יש לה עשרה מתוך שישים בפרלמנט הוולשי. כמו כן, יש לה שני נציגים בבית הלורדים. המנהיגה הנוכחית, מאז 2012, היא ליאן ווד. 

המצע של פלייד קמרי קורא לחיזוק המוסדות המקומיים הוולשיים ולקבלת עצמאות הדרגתית, כחברה מלאה באו"ם, תוך היוותרות באיחוד האירופאי; לכלכלת רווחה המבוססת על גישה סוציאל-דמוקרטית מתונה; ולשימור וחיזוק השפה והתרבות הוולשיות, תוך שאיפה לדו-לשוניות מלאה, בפועל ולא רק מכח חוק, עם האנגלית השלטת.

היסטוריה
--------

המפלגה הוקמה ב-5 באוגוסט 1925 מאיחוד שתי תנועות לאומיות, "התנועה הוולשית" ו"הצבא לשלטון עצמי לוויילס". המזכיר הכללי הראשון היה יו רוברט-ג'ונס, והנשיא היה לואיס ולנטיין. דמות בולטת נוספת לצדם הייתה המשורר והמחזאי הוולשי סאונדרס לואיס. הם היו סיעה זעירה וכמעט ולא גרפו קולות בנסיונותיהם המועטים להיכנס לפרלמנט. בנשיאותו של גווינבר אוואנס, שנכנס לתפקיד ב-1945, הפכה פלייד לכח משמעותי יחסית בזירה הוולשית. ב-1959 היא התמודדה על רוב המושבים במדינה וזכתה ב-5.2% מהקולות (77,571 מצביעים); ב-1966 הצליח אוואנס עצמו להיבחר לפרלמנט בבחירות חוזרות, לאחר שנכשל בכלליות, והיה לחבר הראשון מטעמה בווסטמינסטר. 

ב-1970 העמידה פלייד מועמדים בכל המחוזות הוולשיים וגרפה 11.5% מהמצביעים (175,016 איש, המספר הגבוה ביותר עד 2001). בבחירות הכלליות בפברואר 1974 הכניסה לראשונה נבחרים ישירות לבית הנבחרים, שני מושבים. כשנערך סיבוב נוסף כעבור שמונה חודשים, עקב השוויון בין הלייבור והשמרנים, זכתה בשלושה. המפלגה ספגה מהלומה כשהציבור דחה ברוב גדול את ההצעה להקמת אספה לאומית במשאל-עם ב-1979. אוואנס הוחלף ב-1981 ופלייד קמרי ערכה בחינה-מחדש של יעדיה, שהתבטאה גם באימוץ מצע סוציאליסטי מתון במהלך העשור. בבחירות 1992 הגיעה המפלגה לשיא כוחה, ארבעה מושבים, הישג שהצליחה לשמר בסיבובים של 1997 ו-2001. באחרון הגיעה למספר הגבוה ביותר של קולות אי-פעם, 195,893. ב-1997 הושג רוב דחוק של 50.3% במשאל עם נוסף על הקמת אספה לאומית, ובבחירות הראשונות אליה הייתה פלייד קמרי לשנייה בגודלה אחרי הלייבור, עם 17 מושבים. ב-1999 הצליחה - לאחר שנכשלה בכך מאז 1979 - להיכנס לפרלמנט האירופי וזכתה בשני מקומות מהחמישה השמורים לוויילס. כוחה באספה הלאומית פחת ל-12 בבחירות 2003, עלה ל-15 ב-2007. בבחירות ב-2011 היא התדרדרה ל-11 מושבים ולמעמד השלישית בגודלה בלבד. היא חברה בקבוצת "הברית האירופאית החופשית", המקדמת מיעוטים לאומיים שונים בפרלמנט האירופי.

קישורים חיצוניים
----------------

ויקישיתוף מדיה וקבצים בנושא **פלייד קמרי** בוויקישיתוף
* אתר האינטרנט הרשמי של פלייד קמרי
* פלייד קמרי, ברשת החברתית טוויטר

* פלייד קמרי, באתר פליקר
* פלייד קמרי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007572754505171
* ISNI: 0000 0004 4681 7374
* LCCN: n50075658
* SUDOC: 027778932
* Trove: 1264764
* UKPARL: CrVChKOx
* VIAF: 128978039
* WorldCat: lccn-n50075658

 |
**אבירם גילעד** (נולד ב-28 באפריל 1940) הוא קצין צה"ל בדימוס בדרגת תת-אלוף, שירת כמפקד חטיבה 460 וראש מטה פיקוד הדרום.

ביוגרפיה
--------

גילעד נולד באורוגוואי ועלה לישראל ב-1959. עשה את שירותו הצבאי בחיל השריון. שימש סגן מפקד בקורס מפקד טנקים. ב-1964 היה חבר במשלחת החשאית של צה"ל למערב גרמניה שנשלחה לקלוט את טנקי הפטון האמריקאים (שזכו לכינוי מגח בצה"ל). במלחמת ששת הימים פיקד על פלוגת טנקי מגח בגדוד 79 ולחם עמה בקרבות באזור רצועת עזה וצפון סיני. לאחר המלחמה שירת כקצין אג"ם בחטיבה 14. ב-1969 מונה למפקד גדוד 184 בחטיבה 14, שהוצבה במלחמת ההתשה בגזרת תעלת סואץ. בהמשך שירת כמפקד קורס מפקדי טנקים וכקצין אג"ם של גייסות השריון. בפרוץ מלחמת יום הכיפורים שימש במינוי חירום כקצין אג"ם של אוגדה 162, אוגדת מילואים בפיקודו של אברהם אדן שלחמה בגזרה המצרית. בשנת 1975 מונה למפקד חטיבה 460 ולאחר מכן יצא ללימודים אקדמיים. בהמשך שירת כראש מטה פיקוד הדרום וכנספח צבאי במקסיקו. השתחרר משירות הקבע ב-1982 בדרגת תת-אלוף. 

לאחר שחרורו עבד בחברת דגם מערכות כממונה על השיווק במקסיקו ובמדינות אמריקה הלטינית ולאחר מכן כמנהל שיווק ומכירות במדינות מתפתחות. בשנת 1991 מונה לסמנכ"ל פיתוח עסקי בחברת אלקו אחזקות, בשנת 2000 מונה לסמנכ"ל בחברת אלקטרה מוצרי צריכה וכיהן בתפקיד עד 2008. 

גילעד בוגר המכללה לפיקוד ולמטה והמכללה לביטחון לאומי, בעל תואר ראשון בהיסטוריה כללית מאוניברסיטת תל אביב

קישורים חיצוניים
----------------

* עדות אל"ם גלעד אבירם - קצין אג"ם אוגדה 162, 28.1.74, באתר המרכז למלחמת יום הכיפורים
* עדות אל"ם גלעד אבירם - קצין אג"מ אוגדה 162, בפני אוספי החומר בוועדת אגרנט, 5.12.74, באתר המרכז למלחמת יום הכיפורים

| מפקדי חטיבה 460  |
| --- |
| 

|  |
| --- |
| גבריאל עמיר • יוסי פלד • אבירם גילעד • דן ורדי • עמרם מצנע • גיורא לב • עמי מורג • חגי כהן • נתנאל גולן • יצחק רבין • יוסי מלמד • צביקה קן-תור • אמי פלנט • עמוס מלכא • צבי גנדלמן • יפתח רון-טל • אודי אדם • דן ביטון • שמואל רוזנטל • סמי תורג'מן • גיא צור • חלוצי רודוי • תמיר הימן • גיא גולדשטיין • גיא בר-לב • ליאור הוכמן • גיא חסון • אמיר אבשטיין • מורן עומר • הישאם אבראהים • שגיב דהן • דביר אדרי |

 |
**זאורוניאופס** (שם מדעי: ***Sauroniops***; מילולית: "עינו של סאורון") הוא סוג של דינוזאור טורף ממשפחת הקרכרודונטוזאוריים שחי בצפון אפריקה במשך הקרטיקון העליון של תחילת הקנומן לפני 100 מיליון שנה מזמננו. דינוזאור זה קרוי על שם הנבל הראשי מסדרת "שר הטבעות" של ג'.ר.ר. טולקין: סאורון, כיוון שמצאו מהדינוזאור בעיקר את החלק העליון של עצם המצח, על בסיס ארובות העיניים של הטורף הענק, מה שמזכיר את "העין של סאורון". שם המין *Sauroniops pachytholus*, נקרא מהלחם 2 מילים: "pachys" - עבה ו-"tholos" - מבנה עגול בעל גג חרוטי. זאת עקב חלק הגולגולת שנמצא.

הדינוזאור התגלה בתצורות בחולות של מרוקו בראשית המאה ה-21 בידי אספן מאובנים מרוקאי שמכר אותם למוזיאון האיטלקי "Museo Paleontologico di Montevarchi". הממצא המדויק שלהם לא ברור, אך הוא קרוב ל-"Taouz" שבמחוז Drâa-Tafilalet (על יד תאפילאלת). ואולם לא כל החוקרים רואים בסוג זה טקסון תקף. אחרים מעריכים שעצמותיו שייכות לפרט של קרכרודונטוזאורוס צעיר. מתאר הדינוזאור, אנדרה קאו ביקר את אלה שהעריכו שמדובר בקרכרודונטוזאורוס, מאחר שהם שונות במבנם ומזכירות מעט מצח של דינוזאורים אבליזאוריים.

הזאורוניאופס היה דינוזאור גדול באורך של 12 מטרים ומשקל של 6 טונות והיה קרובם של הקרכרודונטוזאורוס ושל האאוקרכאריה, אשר חיו לצידו וכמותם היה טורף בולט. בנוסף הוא חי ליד טורפי הענק דלתדרומאוס וספינוזאורוס.

קישורים חיצוניים
----------------

ויקישיתוף מדיה וקבצים בנושא **זאורוניאופס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

* New Dinosaur Discovered – Named After the Demonic Sauron from Lord of the Rings באתר smithsonianmag (באנגלית)
**איגואנה קרנפית** (שם מדעי: ***Cyclura cornuta***) היא מין של איגואנה החיה באיים הקריביים ובעיקר בהיספניולה (האיטי והרפובליקה הדומיניקנית). איגואנה זו מצויה בסכנת הכחדה.

מאפיינים
--------

זוהי איגואנה קשוחה ומגודלת שאורכה 60–136 ס"מ ומשקלה 4.5–10 ק"ג בממוצע. איגואנה זו בעלת ראש גדול בעל קשקשים קרניים שיוצרים כרבולת על ראשה וגם קרניים קטנות על חרטומה, המזכירות מעט קרניים של קרנף, ומכאן שמה. הגוף הוא בעל שורת דוקרנים קטנים והזנב ארוך וחזק. האיגואנה זו מסוגלת לרוץ מהר מאוד בעת הצורך.

האיגואנות חיות באיים טרופיים באזורים שונים, כגון: יערות טרופיים ויערות יבשים, נקיקי סלעים, חופים ואפילו בים הפתוח. היא פעילה בעיקר ביום ומתחממת לאיטה בשמש. האיגואנה ניזונה בעיקר מצמחי יבשה, עשבים ופירות אך גם מגוונת בחרקים ובזוחלים קטנים יותר. 

### תת־מינים

* *Cyclura cornuta cornuta*
* *Cyclura cornuta onchiopsis* – נכחד
* *Cyclura cornuta stejnegeri*

קישורים חיצוניים
----------------

ויקישיתוף מדיה וקבצים בנושא **איגואנה קרנפית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  איגואנה קרנפית באתר הרשימה האדומה של IUCN
הטחנה היום
**טחנת הרוח הטמפלרית** היא טחנת רוח ישנה הנמצאת בשכונת בת גלים שבחיפה. הטחנה נבנתה בשנת 1874 בידי הטמפלרים, שהתיישבו בחיפה החל מהמחצית השנייה של המאה ה-19, ושימשה לטחינת גרעיני חיטה לקמח. כיום הטחנה משמשת למגורים, ונמצאת ברחוב העלייה השנייה 22, סמוך לבית החולים רמב"ם ולבסיס ההדרכה של חיל הים.

היסטוריה
--------

בשנת 1868 הגיעו הטמפלרים לחיפה והקימו בה את המושבה הגרמנית. בתחילת דרכם בעיר ניסו הטמפלרים לעסוק בחקלאות וזרעו שדות חיטה, בעיקר באזור שכונת קריית אליעזר של היום. לצורך טחינת החיטה הם הקימו שתי טחנות קמח, אחת בתחומי המושבה ואחת בשכונת בת גלים של היום. הטחנה הייתה המבנה הראשון שנבנה באזור בת גלים של היום. היא שירתה את תושבי האזור כולו לרבות יישובים מרוחקים דוגמת זכרון יעקב, אולם הרוח שבאזור לא הייתה חזקה מספיק, והטחנה עברה הסבה להנעה בקיטור. הטחנה פעלה עד סוף התקופה העות'מאנית, ככל הנראה בשל העובדה שהטמפלרים נטשו את העיסוק בחקלאות והתמקדו בעיקר בתעשייה ובתיירות, וייתכן גם בשל הקמת טחנות מתחרות גדולות יותר בחיפה בתחילת שנות ה-20 בתמיכת הברון רוטשילד. 

במסגרת הסכם השילומים בשנות ה-50 של המאה ה-20 עברה הטחנה, עם שאר הרכוש הטמפלרי בארץ, לידי מדינת ישראל. המבנה נותר נטוש לאורך השנים, אך לעיתים התגוררו בו משפחות לתקופות שונות.

החל משנת 1977 התגורר במקום הפסל פיני וינברג.

מבנה הטחנה
----------

הטחנה היא מבנה גבוה בנוי מאבן. בראשה עמד קרון עץ מסתובב, שעליו הותקנו כנפי התחנה (בדומה לקרון הקיים כיום בטחנת הרוח במשכנות שאננים). במהלך השנים נעלמו הקרון והכנפיים, ולאחר זמן שעמד נטוש הוסב המבנה לבית מגורים. וינברג, שהתגורר בו עד שנת 2017, שיפץ אותו כך שהוא כולל כיום חמש קומות וביניהן מדרגות לולייניות.

קישורים חיצוניים
----------------

ויקישיתוף מדיה וקבצים בנושא **טחנת הרוח הטמפלרית** בוויקישיתוף
* רומן קלוצווג, סיפור הטחנה, כולל תמונה מימי פעילותה, 16 במרץ 2012, באתר "חיפה סיטי"

הערות שוליים
------------

1. 1 2 3  מתוך שלט הסבר על אודות טחנת הרוח הטמפלרית ברחוב העלייה השנייה 22.
**סרחיו רוברטו ליווינגסטון פולהאמר** (בספרדית: **Sergio Livingstone**;‏ 26 במרץ 1920 – 12 בספטמבר 2012), לאחר מכן נודע כ**סרחיו ליווינגסטון**, היה כדורגלן צ'יליאני, ששיחק בעמדת השוער. הוא זכה לכינוי "אל סאפו" (הצפרדע).

ביוגרפיה
--------

משפחתו של סרג'יו (לימים סרחיו) ליווינגסטון הגיעה מסקוטלנד. אביו ג'ון, היה כדורגלן המשחק כחלוץ בקבוצה סנטיאגו נסיונל. ליווינגסטון הזניח את הכדורגל על מנת ללמוד משפטים באוניברסיטת קאתוליקה דה צ'ילה בעיר הבירה סנטיאגו. עד מהרה הכיר את קבוצת הכדורגל של האוניברסיטה, ומשנת 1938 הפך לשוערה של אוניברסידד קאתוליקה.

ליווינגסטון במדי קבוצת ראסינג קלוב
ליווינגסטון ערך את הופעת הבכורה שלו במדי נבחרת צ'ילה בניצחון 0–5 על אקוודור במסגרת קופה אמריקה 1941. בסופו נבחרתו סיימה במקום השלישי והוא נבחר לשחקן המצטיין בטורניר. ליווינגסטון בסך הכל ערך 52 הופעות עבורה, מה שהפך אותו לשיאן ההופעות במדיה בכל הזמנים, עד שנת 1962 אז שיאו נשבר בידי לאונל סאנצ'ס. הוא השתתף בשבעה טורנירי קופה אמריקה שונים עם 34 הופעות בהם בסך הכל, שיא הופעות לשחקן בהיסטוריה (בצוותא לליונל מסי הארגנטינאי). גם במונדיאל 1950 שיחק והודח בסיבוב הראשון.

ברמת המועדונים שיחק לזמן קצר בין השנים 1943–1944 בראסינג קלוב מארגנטינה, ובעקבות נסיבות סנטימנטליות חזר למולדתו עד פרישתו. ליווינגסטון שב ב-1944 לקדנציה שנייה באוניברסידד קאתוליקה וזכה עימה בליגה הצ'יליאנית בשנים 1949 ו-1954. לאחר הזכייה השנייה המועדון התקשה וירד לליגת המשנה, אך חזר לראשונה מיד בעונה שלאחר מכן. ליווינגסטון עבר תקופת השאלה קצרה בקולו-קולו וחזר לאוניברסידד קאתוליקה, שם פרש מכדורגל בשנת 1959. בעקבות קריירת הכדורגל שלו, הוא הפך לעיתונאי ספורט ידוע ואיש טלוויזיה בצ'ילה, שם נשאר בתפקיד יותר מ-60 שנה עד למותו ב-12 בספטמבר 2012.

בשנת 2009 נקרא רחוב במחוז אינדפנדנסיה, סנטיאגו, על שם ליווינגסטון. במסת הפרידה ממנו נשיא התאחדות הכדורגל הצ'יליאנית, סרחיו ג'אדו, הודיע כי משנת 2012 יוענק "פרס סרחיו ליווינגסטון' לכדורגלן הטוב ביותר מדי שנה בצ'ילה.

תארים
-----

אוניברסידד קאתוליקה
* אליפות צ'ילה (2): 1949, 1954

אישיים
* השחקן המצטיין בקופה אמריקה: 1941

קישורים חיצוניים
----------------

ויקישיתוף מדיה וקבצים בנושא **סרחיו ליווינגסטון** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

|  |  |
| --- | --- |
| בקרת זהויות עריכת הנתון בוויקינתונים | 
* GND: 1169685463
* ISNI: 0000 0004 5001 0362
* LCCN: n2015035846
* VIAF: 316390591
* WorldCat: lccn-n2015035846

 |
**איג'באן** (בארמנית: **Իջևան**, בעבר נקראה בשם הפרסי "קראוונסארה", כשמשמעות שני השמות זהה: מלון דרכים) היא עיר ובירת מחוז טאבושי (Տավուշի), ‏ 130 ק"מ צפונית-מזרחית מירוואן בירת ארמניה. בעיר מתגוררים (נכון ל-2011) 21,081 תושבים, והיא העיר הגדולה ביותר במחוז.

בשנת 1801 סופח האזור כולו לשטחי האימפריה הרוסית, ותחת שלטון פאבל הראשון, קיסר רוסיה הורשו כ-6000 משפחות ארמניות מקרבאך לעבור להתגורר באזור בו קיימת כיום העיר. ב-1919 עם הכרזת עצמאות של ארמניה שונה שם העיר לשמה הארמני. ב-29 בנובמבר 1920 הפכה העיר לראשונה מערי ארמניה לעבור לידי הסובייטים, אחרי כיבושה בידי הצבא האדום שפלש מצפון.

מעמדה של העיר ניתן לה ב-1970. אחד מהמפעלים החשובים ביותר בעיר הוא יקב היין, הנמצא בכניסה לעיר ומפורסם בין השאר בזכות יין הרימונים שלו.

העיר היא מרכז פיסול חשוב, ומכונה "העיר בעלת מאה הפסלים". למעשה, כיום ברחובות העיר מוצבים 116 פסלים שונים.

קישורים חיצוניים
----------------

ויקישיתוף מדיה וקבצים בנושא **איג'באן** בוויקישיתוף
* 

* אתר האינטרנט הרשמי של איג'באן
* איג'באן, ברשת החברתית פייסבוק

הערות שוליים
------------

1. ↑  Statistical Committee of Armenia
במקרא, **מדבר קְדֵמוֹת** הוא מדבר הנמצא בעבר הירדן המזרחי. נקרא על שם העיר קדמות הנזכרת בספר יהושע כאחת מערי שבט ראובן ובספר דברי הימים כאחת מערי הלויים שבנחלת ראובן.

אזכורים מקראיים למדבר ולעיר
---------------------------

### מדבר קדמות

בספר דברים מוזכר מדבר קדמות כמקום שממנו שולח משה לסיחון מלך האמורי בקשה לעבור בארצו כדי להיכנס דרכה לארץ כנען:

> 
> וָאֶשְׁלַח מַלְאָכִים מִ**מִּדְבַּר קְדֵמוֹת** אֶל סִיחוֹן מֶלֶךְ חֶשְׁבּוֹן דִּבְרֵי שָׁלוֹם לֵאמֹר: אֶעְבְּרָה בְאַרְצֶךָ בַּדֶּרֶךְ בַּדֶּרֶךְ אֵלֵךְ לֹא אָסוּר יָמִין וּשְׂמֹאול. אֹכֶל בַּכֶּסֶף תַּשְׁבִּרֵנִי וְאָכַלְתִּי וּמַיִם בַּכֶּסֶף תִּתֶּן לִי וְשָׁתִיתִי רַק אֶעְבְּרָה בְרַגְלָי
> 
> 
> 
> — ספר דברים, פרק ב', פסוקים כ"ו–כ"ח
> 

בתלמוד מוזכר בשל קדמותו: 

> 
> והיינו דאמר רבי יוסי בר' חנינא ה' שמות יש לו: מדבר צין, שנצטוו ישראל עליו, מדבר קדש שנתקדשו ישראל עליו, מדבר קדמות, שנתנה קדומה עליו, מדבר פארן שפרו ורבו עליה ישראל, מדבר סיני שירדה שנאה לעכו"ם עליו. ומה שמו? חורב שמו.
> 
> 
> 
> — תלמוד בבלי, מסכת שבת, דף פ"ט, עמוד א'
> 

### העיר קדמות

בספר יהושע נזכרת העיר קדמות לצד ערים נוספות בנחלת ראובן:

> 
> וַיִּתֵּן מֹשֶׁה לְמַטֵּה בְנֵי רְאוּבֵן לְמִשְׁפְּחֹתָם. וַיְהִי לָהֶם הַגְּבוּל מֵעֲרוֹעֵר אֲשֶׁר עַל שְׂפַת נַחַל אַרְנוֹן וְהָעִיר אֲשֶׁר בְּתוֹךְ הַנַּחַל וְכָל הַמִּישֹׁר עַל מֵידְבָא. חֶשְׁבּוֹן וְכָל עָרֶיהָ אֲשֶׁר בַּמִּישֹׁר דִּיבוֹן וּבָמוֹת בַּעַל וּבֵית בַּעַל מְעוֹן. וְיַהְצָה וּ**קְדֵמֹת** וּמֵפָעַת. וְקִרְיָתַיִם וְשִׂבְמָה וְצֶרֶת הַשַּׁחַר בְּהַר הָעֵמֶק. וּבֵית פְּעוֹר וְאַשְׁדּוֹת הַפִּסְגָּה וּבֵית הַיְשִׁמוֹת
> 
> 
> 
> — ספר יהושע, פרק י"ג, פסוקים ט"ו–כ'
> 

בספר דברי הימים מופיעה העיר קדמות כאחת מארבעים ושמונה ערי הלויים שנתנו ישראל ללווים מנחלתם:

> 
> וּמֵעֵבֶר לְיַרְדֵּן יְרֵחוֹ לְמִזְרַח הַיַּרְדֵּן מִמַּטֵּה רְאוּבֵן אֶת בֶּצֶר בַּמִּדְבָּר וְאֶת מִגְרָשֶׁיהָ וְאֶת יַהְצָה וְאֶת מִגְרָשֶׁיהָ. וְאֶת **קְדֵמוֹת** וְאֶת מִגְרָשֶׁיהָ וְאֶת מֵיפַעַת וְאֶת מִגְרָשֶׁיהָ
> 
> 
> 
> — ספר דברי הימים א', פרק ו', פסוקים ס"ג–ס"ד
>

מיקום גאוגרפי
-------------

על פי אזכורה של קדמות פעמיים לצד יהצה ומיפעת הנזכרות בספר ירמיהו בארץ המישור, ניתן להניח שגם קדמות הייתה בארץ המישור שבמזרח נחלת ראובן, ומדבר קדמות הוא המדבר שבצידה המזרחי של ארץ המישור.

הערות שוליים
------------

1. ↑  ספר ירמיהו, פרק מ"ח, פסוק כ"א

| ערי הלויים |
| --- |
| בני גרשון (ערים מיששכר, מאשר, מנפתלי ומחצי המנשה המזרחי) | בְּעֶשְׁתְּרָה • גולן • דברת • חֶלְקָת • חַמֹּת דֹּאר • יַרְמוּת • מִשְאָל • עַבְדּוֹן • עין גנים (אתר מקראי) • קֶדֶש • קַרְתָּן • קִשְׁיוֹן • רְחׁב |
| בני קהת (ערים מאפרים, מדן ומחצי המנשה המערבי) | שכם • גזר • קִבְצַיִם • בֵּית חוֹרֹן • אַיָּלוֹן • אֶלְתְּקֵא • גִבְּתוֹן • גַּת רִמּוֹן • תַּעְנַךְ |
| בני מררי (ערים מראובן, מגד ומזבולון) | בֶּצֶר • דִּמְנָה • חשבון • יַהְצָה • יַעְזֵר • יקנעם • מַחֲנַיִם • מֵיפַעַת • נהלל • קְדֵמוֹת • קַרְתָּה • רָמת |
**קול סיני** הוא כתב עת תורני שיצא לאור בירושלים בשנים תשכ"ב-תשל"א (1962–1971). "ביטאון החוג הרעיוני הבלתי מפלגתי נאמני התורה", בעריכת מנשה הלוי. קול סיני היה ירחון ויצאו למעלה משבעים גליונות.

החוג שהוציא את הירחון הגיע מחוגי ישיבת פורת יוסף, והוא היה מיוחד בכך שביטא את בעיות הציבור החרדי-ספרדי בישראל בעיקר בתחום הדתי ובבעיית עזיבת הדת בקרב הדור הצעיר. עוד התייחד הירחון בהיותו מעין בימה ראשונה לזרם דק ושולי (באותו זמן), של רבנים ותלמידי ישיבות ספרדים, שראו באורתודוקסיה ובאולטרה-אורתודוקסיה מקור לשיקום החיים הדתיים בישראל.

ניתן לראות בביטאון זה את ניצני מגמת ההתחרדות של קבוצה מיהדות המזרח, ששיאה תהיה לימים הקמת תנועת ש"ס.[דרוש מקור]

היסטוריה
--------

ב"קול סיני" התפרסמו מונוגרפיות על רבנים מעדות המזרח החיים בזמנו של כתב העת, רבנים שנפטרו, ומדורות קודמים, לעיתים חרג העורך ופרסם גם קורות חייהם של רבנים אשכנזיים ומאמרים מפרי עטם. מעת לעת הופיעו כתבות על עסקנים, חזנים ויצירתם, ובתי כנסת; מאמרים ותשובות בהלכה והגות, מדור 'אורות וצללים במדינת ישראל' ובו ידיעות טובות ורעות ומאמרי דעה על מצב הדת בארץ ישראל, וסקירות ספרים.

בגיליון הראשון, כסלו-טבת תשכ"ב, הוגדר כתב העת:

* יחתור לאחוד ולכוד העדות השונות לכח ציבור מגובש ותכליתי
* יהיה במה למחשבת גדולי התורה וההלכה שביהדות הספרדית והמזרחית
* יעודד כישרונות ספרותיים צעירים מבני עדות המזרח לבטא מחשבתם
* יוציא לאור את קורות קהלות המזרח בגלויות השונות ואת מסירות נפשם למען תורה וישראל.
* יהיה קשר וגשר למתהוה בקהלות הספרדיות בגולה
* יקים במה קבועה לבירור הלכות אקטואליות ויתן תשובה לשואלים בשאלות דין והלכה
* יהיה זרקור קבוע להאיר את גדולי התורה והמעשה שקמו בשבט הספרדי בעבר ובהוה חייהם ופעלם
* את שער קול סיני יפארו מדי חודש בחודשו דמויות של גאוני התורה וגדולי המעשה שביהדות הספרדית הנאמנה
* הוא ביטאון בלתי מפלגתי ואינו קשור בשום גורם פוליטי ומטרתו להרים קרנה של תורה ואמונה בישראל ובפרט בקרב היהדות הספרדית ועולי גלויות המזרח

משתתפים
-------

החל משנת יסודו של הירחון, כתב הרב עובדיה יוסף פרקי הלכה בכל גיליון של קול סיני שיצא. בגליונות אלו הוא כתב את ההלכה באופן ממוקד, תוך הבאת עיקרי השיטות, עד להלכה המעשית. פרקים אלו נאספו לספר שנקרא "ליקוטי קול סיני - הליכות עולם" (תשל"ב).

במאמרי החדשות של המערכת הואדר שמו של הרב יוסף, וכתב העת ניסה לקדם למשל את היבחרו של הרב יוסף לרב ראשי, כבר בשנת תשכ"ב (1962).

רבנים נוספים שכתבו בירחון באופן קבוע היו: אברהם חפוטא וחיים דוד הלוי.

בשנת תשע"ה חודש הירחון, והוא יוצא לאור בבני ברק.

הערות שוליים
------------

1. ↑  נסים ליאון, דת וחילוניות, עמ' 93
2. ↑  "בתקופה שבה החל לכתוב בקול סיני כבר התייצב הרב עובדיה בתודעתו של הציבור הספרדי כראש לאריות", (בנימין לאו, ממרן עד מרן, 2005, עמ' 86)
**איגואנה קובנית** (שם מדעי: ***Cyclura nubila***) היא מין של איגואנה מהסוג איגואנת סלעים, החיה באי קובה ובאיי קיימן שבקריביים. היא מצויה בסכנת הכחדה.

איגואנה מגיע לאורך ממוצע של 40סנטימטרים, אם כי נמצאו גם פרטים באורך של 1.6 מטר (כולל הזנב הארוך), כאשר הזכרים גדולים יותר מהנקבות. היא שרירית ובעלת רכס קוצים לאורך הגב ועמוד השדרה וגם על כיפת הראש. הזנב שרירי וחזק והאיגואנה יכולה לרוץ במהירות בעזרת רגליה הקצרות בעלות האצבעות הארוכות. צבע האיגואנה מגיע לאפור כהה עד לאדמדם או כתום כהה, כשהגוף מפוספס בפסים אפורים כהים עד שחורים. האיגואנות הצעירות נוטות להיות חומות כהות עד ירוקות. האיגואנה מצוידת בעין קודקוד, במרכז מצחה.

האיגואנה היא אוכלת צמחים הניזונה בעיקר (מעל 95% מהמזון) מעלים, פרחים ופירות קרקעיים. היא ניזונה מצמחייה קשיחה או מלוחה, כמו קקטוסים מהמין *Opuntia stricta*, מעלי מנגרובים שונים ומזיתים. היא מגוונת בתדירות נמוכה גם ממזון מהחי, לרוב חרקים, סרטנים, דגים או זוחלים קטנים יותר ובמקרים מסוימים נצפה קניבליזם. האיגואנה יכולה שלא לשתות זמן רב.

היא מצויה בסכנה בטבע עקב הרס בית גידולה, עקב מרעה של צאן שהובא לקובה וכן עקב סחר בחיות מחמד וציד לא חוקי. החל מ-2003 האיגואנה כלולה ברשימת המינים בסכנת הכחדה של חוקת ארצות הברית ומצבה לפי הרשימה האדומה של IUCN הוא "פגיע".

תת-מינים
--------

לאיגואנה זו יש 2 תת-מינים:

* *Cyclura nubila caymanensis* - מצוי רק באיי קיימן.
* *Cyclura nubila nubila* - מצוי רק בקובה.

קישורים חיצוניים
----------------

ויקישיתוף מדיה וקבצים בנושא **איגואנה קובנית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  איגואנה קובנית באתר הרשימה האדומה של IUCN
**איג הגדול** (צרפתית **Hugues le Grand**‏, 898 - 16 ביוני 956) בנו של רובר הראשון, מלך צרפת ואביו של איג קאפה מייסד השושלת הקאפטינגית.

ביוגרפיה
--------

הוא נולד בפריז ונשא לאישה את איאדהילד, בתו של אדוארד הזקן מלך אנגליה, שילדה לו את איג קאפה שב-987 הפך למלך צרפת ולמייסד השושלת הקאפטינגית.

ב-936, אחרי מותו של ראול, מלך צרפת, איג הגדול שהיה דוכס הפרנקים ורוזן פריז, שלט כמעט בכל האזור שבין הלואר לבין הסן - שטח מקביל לזה של נויסטריה העתיקה, להוציא את האזור שנמסר לנורמנים ב-911. הוא השתתף בקריאתם של האצילים ללואי הרביעי לשוב מאנגליה ולרשת את כתר צרפת, אך נישואיו להדוויג מסקסוניה, בתו של היינריך הראשון, מלך גרמניה, גרמו למריבה בין איג הגדול לבין לואי הרביעי.

איג הגדול נשבע אמונים לאוטו הראשון, קיסר האימפריה הרומית הקדושה, ותמך בו במאבקו נגד לואי הרביעי. ב-945 כאשר לואי הרביעי נפל בשבי הנורמנים, הם מסרו אותו לאיג הגדול ששחרר אותו ב-946 בתנאי שימסור לו את עיר המבצר לאן. ב-948 איימה מועצת הכנסייה, שהתכנסה באינגלהיים שבגרמניה, לנדות את איג הגדול, אלא אם כן יסכים לשלם פיצויים ללואי הרביעי. ב-950 איג הגדול הפך לוסאל של לואי הרביעי והשיב לו את העיר לאן.

ב-954, אחרי מותו של לואי הרביעי, הכיר איג הגדול בלותר, מלך צרפת, שבתמורה העניק לו את דוכסות בורגונדיה ואת אקיטן. איג הגדול הפך לדוכס בורגונדיה, אולם לא הצליח להשתלט על אקיטן.

קישורים חיצוניים
----------------

* איג הגדול, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 138772053
* ISNI: 0000 0000 3481 7183
* LCCN: n97101718
* VIAF: 9136221
* WorldCat: lccn-n97101718

 |
**אברהם סאבו** (1946 – 6 בפברואר 2023) היה כדורגלן ישראלי, ששיחק בעמדת החלוץ.

קריירה
------

סאבו שיחק במחלקת הנוער של בית"ר נתניה ובהמשך בקבוצה הבוגרת. בספטמבר 1965 ביקש להיכנס לשנת הסגר לאחר שלא שוחרר למכבי נתניה, אך במרץ 1966 חזר לקבוצתו. בסיום העונה אושרה מכירתו, והוא עבר למכבי נתניה. ב-17 באפריל 1971, כבש סאבו שער ניצחון בדקה ה-69 במשחק הבית נגד הפועל כפר סבא, אשר העניק לנתניה את תואר האליפות הראשון של המועדון בעונת 1970/1971. ב-1973 עבר סאבו לבית"ר ירושלים וזכה בגביע המדינה הראשון של הקבוצה, בעונת 1975/1976. בסיום עונה זו עזב את הקבוצה וחזר לבית"ר נתניה.

סאבו היה חבר בסגל נבחרת ישראל והופיע במשחק אחד, ב-10 בנובמבר 1970 במשחק ידידות נגד נבחרת אוסטרליה.

תארים
-----

מכבי נתניה
* אליפות (1): 1970/1971
* אלוף האלופים (1): 1971

בית"ר ירושלים
* גביע המדינה (1): 1975/1976

הערות שוליים
------------

1. ↑  סאבו ביטל ההסגר ויחדש הופעתו בבית"ר נתניה, מעריב, 5 בינואר 1966
2. ↑  סאבו עבר למכבי נתניה, מעריב, 10 ביולי 1966
3. ↑  י. הדר, סאבו קבע סופית מכבי נתניה אלופה, דבר, 18 באפריל 1971
4. ↑  נסתיימו העברות הכדורגלנים, דבר, 30 בספטמבר 1976
5. ↑  נתוני השחקן בנבחרת באתר ההתאחדות לכדורגל בישראל
**סרחי אנריץ'** (בספרדית: **Sergi Enrich**; בקטלונית מזרחית מבטאים:סרז'י אנריק) נולד ב-26 בפברואר 1990) הוא כדורגלן ספרדי המשחק בעמדת החלוץ.

קריירת מועדונים
---------------

סרחי אנריץ' נולד באי מנורקה שבספרד. הוא התחיל להתאמן במועדון הנוער של מיורקה ובשנת 2010 רשם את הופעת הבכורה שלו בליגת העל. רוב משחקי העונה הוא שיחק בקבוצת המילואים של המועדון בליגה השלישית בחשיבותה בספרד.

בהמשך אנריץ' שיחק בהשאלה בקבוצות הליגה הספרדית השנייה בכדורגל.

בקיץ 2013 הוא חתם בנומנסיה מאותה ליגה. בנובמבר הוא זכה בתואר "כדורגלן החודש של הליגה".

ב-12 ביולי 2015 חתם אנריץ' באייבר מהליגה הבכירה. הוא שיחק באייבר מספר עונות והיה ורשם במדיה 187 משחקים. בהיותו באייבר הואשם אנריץ' בהפצת קלטת לוהטת יחד עם אנטוניו לונה ואדי סילבסטרה פסקל ישראפילוב מאותה הקבוצה. בשנת 2021 הוא נשפט לשנתיים מאסר שנדחה לאור העדר הרשעות קודמות.

בשנת 2021 בעקבות פסקה בחוזה שאיפשרה לו לעזוב את הקבוצה המידה והיא תרד ליגה, אנריץ' החליט לעזוב את הקבוצה. הוא היה קרוב לחתום בשאלקה 04, אך בעקבות ההרשעה לא נחתם החוזה. בספטמבר 2021 הוא חתם ב"פונפרדינו" מליגת משנה הספרדית עד סוף העונה. בקיץ 2022 הוא עבר לריאל אוביידו.

בשנים 2008–2009 אנריץ' רשם 4 הופעות בנבחרת הנוער של ספרד.

קישורים חיצוניים
----------------

ויקישיתוף מדיה וקבצים בנושא **סרחי אנריץ'** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  הכרעת בית המשפט